From: Descriptive Catalogue of Materials 26.1

## Prologus.

Desiderantissimo Patri et Domino suo, et seque reverentissimo Praesuli, Walcelino, monachorum minimus, frater Fulcardus, obsequia totius devotionis. Nullo praecedente vitae merito, sed e contra, proh dolor! peccatis meis agentibus, sub specie pastoralis curae in coenobium Thornense incidi, ibique venustate illustrissimae habitationis captus, ipsa eadem loci delectatione inhaesi. Res diversae occurrebant quae nolentem iniquitatis animum ad affectum sui inclinabant; in primis, quia titulus ejusdem loci Beatae Dei Genitrici Mariae potissimam ascribitor, cui quia Mater misericordiae dinoscitur lapsis resurgere volentibus, sub optentu veniae prior et principalis respectus habetur. Deinde solitudo illa, sanctae religionis amica, nulli incuriae pervia, silvisque amoenissimis et continuis paludibus atque interfluentibus aquis irrigua; praeterea desiderio et affectu devotissimi Deo Praesulis Adelwoldi illustrata, et tot Sanctorum pignoribus pio ipsius studio ditata; in qua, ut aiunt, et satis credi potest, cursum praesentis vitae finire delegerit in conversatione theorica. His enim infirmarum rerum causis alligatus sum, ut asinus vel bos ad praesepe Domini; apud quem, ut jumentum factus, semper adhaerere, donec transeat iniquitas ex ejus gratia, proposui. Videns autem Sanctos in eadem basilica pausantes, nulla scriptorum memoria commendatos, indignatus antiquitati, quae de eis addiscere potui, tuis auribus primum offerre volui, ne rusticior sermo, nullo suffultus defensore, derisioni expositus, aemulorum cachinnum potius optineret quam auditum. Reperta sunt tamen quaedam in veteribus libris vitiose descripta, quaedam ab ipso praecipuo praesule in privilegiis ejusdem coenobii sunt breviter annotata, caetera ex relatione veterum, ut ab antiquioribus sunt, eis exhibita. Omnia tamen ex devotione cordis tibi, eximie pater, tuoque examini discutienda, exhibeo, ut si quis aemulus caninas erexerit cristas labori nostro, humilitatis nostra opusculum tuae auctoritatis paterna contegat defensio.